Sådan sætter du filt op: Brug en bred spartel til at stryge den første bane filt fast, så banen er helt plan og uden lommer, luftbobler eller ujævnheder. Sæt den næste bane filt på efter samme metode, men med et lille overlap på den første bane på to-tre centimeter. Skær ned gennem overlappet med en skarp hobbykniv. Fjern strimlen fra oversiden på den ene bane og understykket fra den anden. Fortsæt, og husk altid at lave overlap på baner og i hjørner og samlinger. Slib overgangene let med sandpapir for at få dem til at forsvinde. Skær stikkontakter, karme, paneler og lignende fri med en hobbykniv. Skær overskydende filt mod loftet og gulvet af med en hobbykniv og en lineal. Lad væggen med filt tørre i et eller to døgn, før du begynder at male den. Læg eventuelt en akrylfuge i alle hjørner.